कोख न होती तो महिला दुनिया की हर आफ़त से आज़ाद होती!
Manipur Protest Against Nude Women Video महिलाओं को नग्न घुमाने का वीडियो सामने आने के बाद मणिपुर के चुराचांदपुर में गुरुवार को काले कपड़े पहनकर विरोध प्रदर्शन करने हजारों लोग पहुंचे।
तीन महीने हो चुके। मणिपुर जल रहा है। भाग रहा है। भागते-भागते मर रहा है। उनके खेत अपने मालिकों की राह तक रहे हैं। उनके मवेशी अपने खूँटों पर बंधे रम्भा रहे हैं। उनके बच्चों की गलियाँ रक्तरंजित हैं और स्कूलों पर ताले पड़े हैं। हर तरफ़ एक आग दौड़ रही है जो बुझने का नाम नहीं ले रही है और बुझाने के सारे प्रयास भी नाकारा साबित हो रहे हैं।
इस बीच सारे पुरुष समाज को शर्मसार कर देने वाला वीडियो सामने आया है जिसमें भीड़ के बीच महिलाओं को निर्वस्त्र किया जा रहा है। निर्वस्त्र करके जुलूस निकाला जा रहा है और सरेआम उनकी इज़्ज़त भी लूटी जा रही है।
यह सब देख-सुनकर क्रोध भी आता है और शर्म भी। मन में आता है कि थोड़ी सी मिट्टी खोदकर उस वक्त को दफ़ना दें जिसमें इस तरह की घटना हुई। फिर लगता है कि दुनियाभर की हर घटना, दुर्घटना, युद्ध और झगड़े का संताप एक अकेली महिला ही क्यों झेले?
पिता, पुत्र, पति, सबके मरने पर भी उसी की हड्डियाँ और चूड़ियाँ तोड़ी जाती हैं और नुक़सान-फ़ायदे के हर मौक़े पर भी उसी को ताना मारा जाता है, बिना किसी श्रेय के! क्यों? फिर मन में आता है कि दुनियाभर का सारा झगड़ा, तमाम तोहमतें क्या कोख के कारण ही हैं?
मरी कोख न होती तो स्त्री दुनिया की हर आफ़त से आज़ाद हो जाती। हम पुरुषों ने हमेशा से महिला को कभी ढाल बनाया, कभी तलवार। असल में लड़ना भी उसे ही पड़ा। कटना भी उसी को पड़ा और मर तो वह जाने कब से रही है। रबड़ के पेड़ों पर हमने उसके लिए सूलियाँ टांगी।
… और बरसों-बरस से वह उन सूलियों पर कभी हंसते हुए तो कभी रोते हुआ चढ़ती गई। आज भी चढ़ रही है। लेकिन हम अपने झूठे दम्भ को बग़ल में रखना नहीं चाहते।
मणिपुर का वायरल वीडियो जिसे देखना भी खुद को शर्मसार करने या मिट्टी में गाड़ देने से कम नहीं है, इसी दम्भ का उदाहरण है। झगड़ा मैतेई और कुकी का है। शुद्ध रूप से माना जाए तो ये ज़मीन का झगड़ा है। मैतेई आदिवासी तमग़ा लेकर कुकियों के पहाड़ ख़रीदना चाहते हैं और कुकी आदिवासी अपनी ज़मीन मैतेई को देना नहीं चाहते।
लेकिन ज़मीन के इस झगड़े में देश का नारी तत्व क्यों पिसे? खुद प्रधानमंत्री कह रहे हैं कि यह घटना मेरे भीतर के क्रोध और पीड़ा की पराकाष्ठा को झकझोर रही है। निश्चित ही यह पीड़ा हर भारतीय महसूस कर रहा होगा। चिंता भी होती है कि मणिपुर की यह आग कब बुझेगी?
विश्वास है देश की हर सकारात्मक ताक़त मिलकर मणिपुर की समस्या का जल्द हल निकालेगी और वहाँ फिर से अमन लौटेगा! जो लोग इसके लिए जिम्मेदार बनाए गए हैं, उन्हें अब चेतना ही होगा और इसका हल निकालना ही होगा।